‘Werkers én besigheid baat by fleksietyd’ – verslagArgieffoto ter illustrasie (Foto: Unsplash) Om fleksietye te werk soos wat mense al hoe meer in die Covid-19-pandemie begin doen het, is nie net goed vir die werknemers se gemoed nie, maar het ook ’n positiewe uitwerking op produktiwiteit en moontlik ’n onderneming se omset. Só lui ’n verslag uitgereik deur die Verenigde Nasies (VN). In die verslag het die VN se Internasionale Arbeidsorganisasie (IAO) die uitwerking van werktyd op die welstand van personeel en ook op ondernemings se prestasie geëvalueer. “Die verslag dui daarop dat indien ons noukeurig kyk na die manier waarop werksure gestruktureer is, asook die lengte van die werkdag, kan ons ’n wen-wen-situasie skep wat sakeprestasie én werk-en-lewe-balans verbeter,” het Jon Messenger, hoofskrywer van die verslag, gesê. Die verslag ondersoek die krisismaatreëls wat regerings en sakeondernemings ingestel het om op die krisis van die pandemie te reageer, wat daarop gemik was om organisasies te laat funksioneer en werkers in diens te hou. Dit het bevind dat werkverliese voorkom is deur ’n groter groep werkers tydens verminderde ure te laat werk. Die verslag het ook bevind dat die grootskaalse inwerkingstelling van die beleid om vanaf die huis te werk – wat oor die hele wêreld ingestel is – nie net die werkomgewing verander het nie, maar ook die aard van indiensneming, heel waarskynlik vir die afsienbare toekoms. “Covid-19 het bewys dit is positief vir werknemers én ondernemings indien werkers meer buigsaam is wat betref waar en wanneer hulle hul werk verrig.” Die verslag het eweneens bevind dat die beperkte buigsaamheid ook kosteverhoging tot gevolg het, onder meer weens verhoogde personeelomset. “Daar is hope bewyse dat beleide wat ’n goeie werk-lewe-balans handhaaf ook aansienlike voordele vir ondernemings inhou.” Die verslag beklemtoon om werkers van die huis af te laat werk en ander buigsame werkreëlings in te stel, help om werkers in diens te hou terwyl dit werknemers aanmoedig om groter aanspreeklikheid te aanvaar. “Streng regulering is egter nodig om negatiewe gevolge van die toepassing van buigsaamheid te voorkom.” Volgens die verslag is die standaardwerkdag wêreldwyd sowat agt uur per dag, oftewel 40 uur per week. Meer as ’n derde van die werkendes in die wêreld werk gereeld meer as 48 uur per week, terwyl 20% minder as 35 uur per week werk.